
A pisznicei késő-toarci – aaleni rétegsor foraminifera és mikrofácies vizsgálata

Az alsó–középső-jura átmenet foraminifera rekordja a Tethys medence képződményeiben hézagos. Dolgozatom céljául a pisznicei szelvény (Lábatlan, Gerecse) felső-toarci – aaleni rétegsorában található foraminifera fauna taxonómiai feldolgozását és mikrofácies elemzést tűztem ki. 12 darab réteg szerint gyűjtött ammonitesz kőbél mintát vizsgáltam az 5 m vastag ammonitico rosso alkotta rétegsorból. Belőlük vékonycsiszolatokat készítettem, majd a megmaradt anyagot tömény ecetsavban feloldottam izolált mikrofosszíliák kinyerése céljából. A mikrofaunában Bositra héjtöredékek, foraminiferák, juvenilis ammoniteszek, kagylósrákok, radioláriák, csigák, tüskésbőrűek váztöredékei és kalciszférák fordulnak elő.
A domináns szövettípus a bioklasztos, tömeges Bositra héjtöredékes wackestone, amiben a toarci részen a radioláriák, az aaleniben a kagylósrákok gyakorisága jellemző. A foraminifera fauna összetétele hasonló volt az egyes mintákban, diverzitása közepes. A Lagenina alrendbe tartozik az együttes 60-80%-a. A Spirillinina alrend 20-35%-os gyakorisággal képviseli magát. A Textulariina és a Robertinina alrendek alárendeltek, addig Miliolina nem került elő. A leggyakoribb genus a Lenticulina, szintén jellemzőek a lapos Lenticulina-félék, a Nodosaria– és Spirillina-félék. Az Eoguttulina, Paalzowella, Epistomina, valamint az Involutinidae csoportok alárendeltek. A plankton foraminiferák csupán az aaleni mintákból kerültek elő, melyek vékonyhéjúak, kicsi és közepes méretűek, alacsony és közepes spirájúak, viszont hiányoznak a többi aaleni lelőhelyről ismert nagyméretű–vastaghéjú példányok.
Az alsó-aalenitől foraminifera fauna diverzitásában és egyedszámában is csökkenés figyelhető meg. Az összes mintában jelenlévő aragonitvázú fosszíliák arra utalnak, hogy a környezet az aragonitkompenzációs szint felett helyezkedhetett el. A gyakori bentosz foraminiferák, Globochaetek és Bositra héjak alapján a neritikustól a középső batiális övig terjedő üledékképződési környezetre következtettem.
Az általam vizsgált faunát összehasonlítottam a közép-itáliai Valdorbia szelvény együttesével. Hasonlít a bositrás-radioláriás mikrofácies, valamint a foraminifera fauna összetétele. A fő különbség, hogy hiányoznak a plankton formák, és az Eoguttulina ott a leggyakoribb genus.
A pisznicei szelvény vizsgálata hozzájárult a Tethys medencéjének toarci–aaleni foraminifera faunájának megismeréséhez.



